CELEX: 62015TN0303
Language: fi
Date: 2015-06-01 00:00:00
Title: Asia T-303/15: Kanne 1.6.2015 – Barqawi v. neuvosto

27.7.2015   
            
            
               FI
            
            
               Euroopan unionin virallinen lehti
            
            
               C 245/45
            
         Kanne 1.6.2015 – Barqawi v. neuvosto
   (Asia T-303/15)
   (2015/C 245/55)
   Oikeudenkäyntikieli: ranska
   
      Asianosaiset
   
   
      Kantaja: Ahmad Barqawi (Dubai, Yhdistyneet arabiemiraatit) (edustajat: asianajajat J.-P. Buyle ja L. Cloquet)
   
      Vastaaja: Euroopan unionin neuvosto
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta 6.3.2015 annetun neuvoston täytäntöönpanoasetuksen (EU) N:o 2015/375 kantajaa koskevin osin
            
         
               —
            
            
               kumoamaan Syyriaan kohdistettavista rajoittavista toimenpiteistä annetun päätöksen 2013/255/YUTP täytäntöönpanosta 6.3.2015 annetun neuvoston täytäntöönpanopäätöksen (YUTP) 2015/383 kantajaa koskevin osin
            
         
               —
            
            
               velvoittamaan neuvoston korvaamaan oikeudenkäyntikulut kokonaisuudessaan, kantajan oikeudenkäyntikulut mukaan lukien.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kuuteen kanneperusteeseen.
   
            
               1)
            
            
               Ensimmäinen kanneperuste, joka perustuu puolustautumisoikeuksien loukkaamiseen ja puolueetonta oikeudenkäyntiä koskevan oikeuden loukkaamiseen, koska kantajaa ei koskaan ole kuultu ennen kyseessä olevien sanktioiden määräämistä.
            
         
            
               2)
            
            
               Toinen kanneperuste, joka perustuu tosiseikkoja koskevaan ilmeiseen arviointivirheeseen siltä osin kuin neuvosto ei ole esittänyt näyttöä niistä tosiseikoista, jotka ovat toteutettujen toimenpiteiden perustelujen taustalla.
            
         
            
               3)
            
            
               Kolmas kanneperuste, joka perustuu yleisen suhteellisuusperiaatteen loukkaamiseen.
            
         
            
               4)
            
            
               Neljäs kanneperuste, joka perustuu omaisuudensuojan ja ammatinharjoittamisoikeuden suhteettomaan loukkaamiseen.
            
         
            
               5)
            
            
               Viides kanneperuste, joka perustuu harkintavallan väärinkäyttöön. Kantaja väittää, että siltä osin kuin neuvoston toteuttamilla toimenpiteillä ei ole mitään vaikutusta Syyrian hallintoon ja siltä osin kuin kantaja on aina noudattanut kansainvälisen yhteisön määräämiä sanktioita ja pysynyt koko ajan riippumattomana vallankäyttäjistä, on uskottava, että toimenpiteet on toteutettu muista syistä kuin jotka niiden perusteluiksi on esitetty (markkinoilta pois sulkeminen – muiden toimijoiden suosiminen).
            
         
            
               6)
            
            
               Kuudes kanneperuste, joka koskee perusteluvelvollisuuden laiminlyöntiä, koska neuvoston riidanalaisten toimenpiteiden tueksi esittämät perustelut ovat aukollisia eikä niissä viitata mihinkään konkreettiseen seikkaan tai päivämäärään, jonka perusteella kantaja voisi tunnistaa ne liiketoimet, joista häntä moititaan.